Nariadenie Rady (ES) 176/2000
z 24. januára 2000,
ktorým sa mení a dopĺňa nariadenie (ES) č. 1015/94, ktorým sa ukladá konečné antidumpingové clo z dovozu televíznych kamerových systémov s pôvodom v Japonsku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1988 o ochrane pred dumpingovými dovozmi z krajín, ktoré nie sú členmi Európskeho hospodárskeho spoločenstva [1],
so zreteľom na návrh Komisie predložený po porade s Poradným výborom,
keďže:
A. PRECHÁDZAJÚCE POSTUPY
(1) Rada nariadením (ES) č. 1015/94 [2] uložila konečné antidumpingové clo na dovoz televíznych kamerových systémov (ďalej len "TKS") s pôvodom v Japonsku.
(2) Rada osobitne vylúčila z pôsobnosti antidumpingového cla profesionálne kamerové systémy uvedené v prílohe k tomuto nariadeniu (ďalej len "príloha"), ktoré predstavujú špičkové profesionálne kamerové systémy, ktoré technicky spadajú pod definíciu výrobku podľa článku 1 ods. 2 nariadenia (ES) č. 1015/94, avšak ktoré nemožno považovať za vysielacie kamery.
(3) V októbri roku 1995 Rada nariadením (ES) č. 2474/97 [3] zmenila a doplnila uvedené nariadenie (ES) č. 1015/94, najmä pokiaľ ide o definíciu podobného výrobku a pokiaľ ide o niektoré typy profesionálnych kamerových systémov výslovne vyňaté z pôsobnosti konečného antidumpingového cla.
(4) V októbri 1997 Rada nariadením (ES) č. 1952/97 [4] zmenila a doplnila sadzby konečného antidumpingového cla pre dve príslušné spoločnosti, menovite Sony Corporation a Ikegami Tsushinki v súlade s článkom 12 nariadenia (ES) č. 384/96. Okrem toho Rada osobitne vylúčila z pôsobnosti antidumpingového cla niektoré nové typy profesionálnych kamerových systémov, pričom ich doplnila do prílohy.
(5) V januári 1999 Rada nariadením (ES) č. 193/1999 [5] zmenila a doplnila nariadenie (ES) č. 1015/94, pričom doplnila niektoré náhradné typy profesionálnych kamerových systémov do jeho prílohy a tým ich vylúčila z uplatňovania konečného antidumpingového cla.
B. PRESKÚMANIE TÝKAJÚCE SA NOVÝCH TYPOV PROFESIONÁLNYCH KAMEROVÝCH SYSTÉMOV
1. Postup
(6) Niekoľko japonských výrobcov na vývoz následne informovalo Komisiu, že majú v úmysle uviesť nové typy profesionálnych kamerových systémov na trh Spoločenstva a požiadalo o doplnenie týchto nových typov profesionálnych kamerových systémov a ich príslušenstva do prílohy a tým ich vyňatie z pôsobnosti antidumpingových ciel.
(7) Komisia v súlade s tým informovala odvetvie Spoločenstva a začala preskúmanie, ktoré sa obmedzilo na stanovenie toho, či uvažované výrobky spadajú do pôsobnosti antidumpingových ciel a či má byť podľa toho zmenená a doplnená výkonná časť nariadenia 1015/94.
2. Typy, ktoré sú predmetom šetrenia
(8) Boli obdržané žiadosti pre nasledovné typy profesionálnych kamerových systémov dodané s príslušnými technickými informáciami:
i) Hitachi Denshi, Ltd. (ďalej len "Hitachi")
- kamerová hlavica V-21, ktorá bola prezentovaná ako náhradný typ za kamerovú hlavicu Z-ONE.DA a ktorá bola predávaná bez trojosového nástavca;
- nové príslušenstvo k V-21:
- 1.5 palcový hľadáčik GM-9, ktorý bol prezentovaný ako štandardný hľadáčik pre typ kamerovej hlavice V-21;
- kamerové adaptéry CA-Z31 a CA-Z32, ktoré boli prezentované ako náhradné typy za kamerové adaptéry CA-Z1A a CA-Z2, ktoré už sú obsiahnuté v prílohe a majú byť pripojené ku kamerovej hlavici typu V-21;
- kamerový riadiaci panel RC-Z2A a RC-Z21A, ktoré boli prezentované ako náhradné typy za kamerové riadiace panely RC-Z2 a RC-Z21, ktoré už sú obsiahnuté v prílohe;
- kamerová hlavica V-21 W, ktorá bola prezentovaná ako širokouhlá verzia kamerovej hlavice V-21;
- 5 palcový hľadáčik GM-51, ktorý bol prezentovaný ako štandardný hľadáčik pre kamerovú hlavicu typu V-21 W;
Všetky uvedené typy sa predávajú bez zodpovedajúceho trojosového systému alebo trojosového nástavca.
ii) Olympus Winter & IBE GmbH (ďalej len "Olympus")
- kamerová riadiaca jednotka OTV-S6, ktorá bola prezentovaná ako typ používaný v lekárskom odvetví a náhradný typ za OTV-S5, ktorý je už obsiahnutý v prílohe.
iii) Matsushita
- kamerová hlavica AW-F575HE, ktorá bola prezentovaná ako náhradný typ za kamerovú hlavicu WV-F565HE, ktorá už je obsiahnutá v prílohe;
- kamerový adaptér AE-AD500AE a AW-AD700BSE, ktoré boli prezentované ako náhradné typy za kamerový adaptér WV-AD500E a WV-AD700ASE, ktorý už je obsiahnutý v prílohe.
iv) Ikegami Tsushinki Co., Ltd (ďalej len "Ikegami")
- kamerové hlavice HC-400 a HC-400W, ktoré boli prezentované ako náhradné typy za kamerovú hlavicu HC 390, ktorá je už obsiahnutá v prílohe.
- nové príslušenstvo ku kamerovej hlavici HC-400 a HC-400W
- hľadáčiky VF 15-46;
- riadiaci panel pre obsluhu RCU-390;
- kamerový adaptér CA-400;
- riadiaca jednotka kamery MA-200A;
Všetky uvedené typy sú predávané bez zodpovedajúceho trojosového systému, alebo trojosového nástavca.
v) Victor Company of Japan, Ltd (ďalej len "JVC")
- kamerová hlavica KY-D29WECH, ktorá bola prezentovaná ako širokouhlá verzia predchádzajúceho typu KY-D29ECH, ktorá už je obsiahnutá v prílohe;
- hľadáčiky VF-P116WE a VF-PSSOWE, ktoré môžu byť pripojené k uvedenej novej kamerovej hlavici KY-D29WECH a ktoré sú náhradnými typmi za hľadáčiky VF-P116, prípadne VF-P550BE, ktoré už sú obsiahnuté v prílohe;
Všetky typy sú predávané bez zodpovedajúceho trojosového systému alebo trojosového nástavca.
3. Nálezy
(9) Komisia vykonala technické preskúmanie vrátane podrobného porovnania príslušných typov s ich predchádzajúcimi typmi uvedenými v prílohe a zistila, že sú takmer úplne totožné. Zistené drobné rozdiely sú výsledkom technického rozvoja v sektore TKS, avšak neovplyvnili zatriedenie týchto TKS ako profesionálnych kamerových systémov. Preto sa dospelo k záveru, že všetky príslušné typy majú byť vyňaté z pôsobnosti existujúcich antidumpingových opatrení.
(10) Komisia informovala výrobcov zo Spoločenstva a vývozcov TKS o svojich nálezoch a poskytla im príležitosť prezentovať svoje stanoviská. Na tomto základe a z hľadiska skutočnosti, že zainteresované strany nenamietali voči záverom Komisie sú všetky typy a súvisiace príslušenstvo uvedené v úvodnom ustanovení (8) profesionálne kamerové systémy. Z toho vyplýva, že majú byť vyňaté z uplatňovania antidumpingového cla uplatniteľného na niektoré televízne kamerové systémy s pôvodom Japonsku a že táto príloha má byť v súlade s tým zmenená a doplnená.
PRIJALA TOTO NARIADENIE:
Článok 1
Príloha k nariadeniu (ES) č. 1015/94 sa nahradí prílohou k tomuto dokumentu.
Článok 2
Toto nariadenie nadobúda účinnosť v nasledujúci deň po jeho uverejnení v Úradnom vestníku Európskej Komisie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 24. januára 2000